Document ID: 31983D0218

Title and Content:
***** ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Απριλίου 1983 σχετικά με τον κατάλογο των εγκεκριμένων εγκαταστάσεων της Σοσιαλιστικής Δημοκρατίας της Ρουμανίας για την εισαγωγή νωπών κρεάτων στην Κοινότητα (83/218/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1 και το άρθρο 18 παράγραφος 1 υπό α) και β), Εκτιμώντας: ότι, για να είναι δυνατόν να λάβουν άδεια να εξάγουν νωπά κρέατα προς την Κοινότητα, οι εγκαταστάσεις που βρίσκονται στις τρίτες χώρες πρέπει να ανταποκρίνονται στους γενικούς και ειδικούς όρους που καθορίζονται από την οδηγία 72/462/ΕΟΚ· ότι η Ρουμανία διαβίβασε, σύμφωνα με το άρθρο 4 παράγραφος 3 της οδηγίας 72/462/ΕΟΚ, κατάσταση των εγκεκριμένων εγκαταστάσεων για εξαγωγές προς την Κοινότητα· ότι μεγάλος αριθμός από τις εγκαταστάσεις αυτές που αποτέλεσαν αντικείμενο κοινοτικής επιθεώρησης επί τόπου, προσφέρουν επαρκείς εγγυήσεις από άποψη υγιεινής και ότι είναι, ως εκ τούτου, δυνατόν να συμπεριληφθούν σε έναν πρώτο κατάλογο, που καταρτίζεται σύμφωνα με το άρθρο 4 παράγραφος 1 της εν λόγω οδηγίας των εγκαταστάσεων από τις οποίες επιτρέπεται ενδεχομένως η εισαγωγή νωπών κρεάτων· ότι η περίπτωση των άλλων εγκαταστάσεων που προτείνονται από τη Ρουμανία πρέπει ακόμη να επανεξεταστεί με βάση τις συμπληρωματικές πληροφορίες σχετικά με το επίπεδο υγιεινής και τις δυνατότητες ταχείας προσαρμογής αυτών στην κοινοτική ρύθμιση · ότι, εν τω μεταξύ, για να μη διακοπούν απότομα τα υφιστάμενα ρεύματα των συναλλαγών, οι εγκαταστάσεις αυτές είναι δυντόν να γίνουν προσωρινά δεκτές και να έχουν τη δυνατότητα να συνεχίσουν τις εξαγωγές νωπών κρεάτων στα Κράτη μέλη που είναι διατεθειμένα να τα δεχτούν· ότι πρέπει, κατά συνέπεια, να επανεξεταστεί η παρούσα απόφαση και ενδεχομένως να τροποποιηθεί ανάλογα με τις πρωτοβουλίες που έχουν αναληφθεί για το σκοπό αυτό και τις βελτιώσεις που έχουν πραγματοποιηθεί· ότι πρέπει να υπενθυμιστεί ότι οι εισαγωγές νωπών κρεάτων υπόκεινται επίσης και σε άλλες κοινοτικές κτηνιατρικές ρυθμίσεις, ιδίως ως προς το θέμα του υγιειονομικού ελέγχου, στις οποίες περιλαμβάνονται οι ειδικές διατάξεις που αφορούν τη Δανία, την Ιρλανδία και το Ηνωμένο Βασίλειο· ότι οι εισαγωγές νωπών κρεάτων που προέρχονται από εγκαταστάσεις που περιλαμβάνονται στον συνημμένο στην παρούσα απόφαση κατάλογο εξακολουθούν να υπόκεινται στις διατάξεις που έχουν θεσπιστεί αλλού, καθώς και στην τήρηση των γενικών διατάξεων της συνθήκης· ότι, ειδικότερα, η εισαγωγή από τρίτες χώρες και η επανεξαγωγή προς άλλα Κράτη μέλη ορισμένων κατηγοριών κρεάτων, όπως τα κρέατα που ζυγίζουν λιγότερο από 3 χιλιόγραμμα ή τα κρέατα που περιέχουν υπολείμματα ορισμένων ουσιών που πρέπει να αποτελούν αντικείμενο εναρμονισμένης κοινοτικής νομοθεσίας, εξακολουθούν να υπόκεινται στην υγειονομική νομοθεσία του Κράτους μέλους εισαγωγής· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Οι εγκαταστάσεις της Ρουμανίας που περιλαμβάνονται στο παράρτημα εγκρίνονται για την εισαγωγή νωπών κρεάτων στην Κοινότητα, σύμφωνα με το εν λόγω παράρτημα. 2. Οι εισαγωγές που προέρχονται από τις εγκαταστάσεις που αναφέρονται στην παράγραφο 1 υπόκεινται στις κοινοτικές διατάξεις που έχουν θεσπιστεί αλλού στον κτηνιατρικό τομέα και ιδιαίτερα ως προς το θέμα του υγειονομικού ελέγχου. Άρθρο 2 Τα Κράτη μέλη απαγορεύουν την εισαγωγή νωπών κρεάτων που προέρχονται από εγκαταστάσεις οι οποίες δεν περιλαμβάνονται στο παράρτημα. Εντούτοις τα Κράτη μέλη έχουν τη δυνατότητα να εξακολουθήσουν, μέχρι τις 30 Νοεμβρίου 1983, να επιτρέπουν τις εισαγωγές νωπών κρεάτων που προέρχονται από εγκαταστάσεις που δεν περιλαμβάνονται στο παράρτημα, αλλά έχουν αναγνωριστεί και προταθεί επίσημα από τις ρουμανικές αρχές στις 15 Οκτωβρίου 1982, κατ' εφαρμογή του άρθρου 4 παράγραφος 3 της οδηγίας 72/462/ΕΟΚ, εκτός αν έχει ληφθεί αντίθετη απόφαση, σύμφωνα με το άρθρο 4 παράγραφος 1 της προαναφερόμενης οδηγίας, πριν από την 1η Δεκεμβρίου 1983. Η Επιτροπή κοινοποιεί στα Κράτη μέλη τον κατάλογο με τις εγκαταστάσεις αυτές. Άρθρο 3 Η παρούσα απόφαση αρχίζει να εφαρμόζεται από την 1η Μαΐου 1983. Άρθρο 4 Η παρούσα απόφαση επανεξετάζεται και ενδεχομένως τροποποιείται πριν από την 1η Σεπτεμβρίου 1983. Άρθρο 5 Η παρούσα απόφαση απευθύνεται στα Κράτη μέλη. Έγινε στις Βρυξέλλες, στις 22 Απριλίου 1983.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 1360
5781
5283
5087
122
614
914
2200
2737

EuroVoc IDs (Expanded): 1360
5781
5283
5087
122
614
914
2200
2737

Dataset Source: meu

Split: train